 Ijọba ipinlẹ Eko labẹ GOmina Babajide Sanwol-Olu ti sọ pe ẹnikẹni ti ọwọ ba tẹ wi pe o tapa si ofin gigun ọkada nigboro ilu Eko yoo fi ẹwọn ọdun mẹta gbako gbara pẹlu iṣẹ aṣekara. Kọmiṣanna fọrọ igbokegbodo ọkọ nipinlẹ naa, Ọmọwe Frederic Ọladẹinde lo fi ọrọ naa lede lakoko to n ṣe ipade papọ pẹlu awọn akọroyin lagbegbe Ikẹja, ipinlẹ naa. O ni ipele keji ofin to de awọn ọlọkada maa bẹrẹ lawọn ijọba mẹrin ọtọọtọ, ati ijọba ibilẹ idagbasoke mẹfa ọtọọtọ lọjọ Ẹti, Furaide, ọsẹ yii. Bẹ o ba gbagbe, ninu oṣu kẹjọ to ṣẹṣẹ pari yii ni ijọba ipinlẹ naa kede fifi ofin de ọlọkada lawọn ijọba ibilẹ mẹrin ati ijọba ibilẹ idagbasoke mẹfa, iyẹn ni: Koṣọfẹ ijọba ibilẹ idagbasoke Ikosi-Iṣẹri ati Agboyi-Ketu; Muṣhin ijọba ibilẹ idagbasoke Odi-Olowo; Oṣhodi ijọba ibilẹ idagbasoke Oshodi-Isọlọ ati Ejigbo, ati Ṣhomolu ijọba ibilẹ idagbasoke Bariga. A n rawọ ẹbẹ si gbogbo araalu lati tẹle aṣẹ ati ofin, nitori pe ati ọlọkada, ati ẹni ti wọn fi ọkada gbe ni ofin naa n ba wi, wi pe wọn yoo fi ẹwọn ọdun mẹta gbara bi wọn ba fi le foju ba ile-ẹjọ. A maa tun gba ọkada wọn, ti a si maa run womuwomu nita gbangba, ni ibamu pẹlu ofin irinna Section 46, sub-section 1, 2  3 ti agbẹyẹwo, iyẹn Transport Sector Reform Law TSRL, ọdun 2018. 